ມີຄວາມຫວັງໜ້ອຍ ທີ່ຈະພົບເຫັນ ພວກລອດຊີວິດມາໄດ້ ຕື່ມອີກຢູ່ນີວຊີແລນ.
ພວກໜ່ວຍກູ້ໄພແຜ່ນດິນໄຫວໃນເມືອງ Christchurch ເວົ້າວ່າ ມີຄວາມຫວັງໜ້ອຍລົງ ທີ່ຈະພົບເຫັນ ຜູ້ອາດຈະລອດຊີວິດມາໄດ້
ທີ່ New Zealand ພວກໜ່ວຍກູ້ໄພໄດ້ພາກັນຂຸດຄົ້ນ ຢ່າງບໍ່ຢຸດຢັ້ງແລະຢ່າງຮີບດ່ວນ ໃນວັນພຸດມື້ນີ້ຢູ່ຕາມ ຊາກຫັກພັງຂອງພວກຕຶກທີ່ໄດ້ພັງລົງມາ ເພື່ອຄົ້ນຫາ ຜູ້ຄົນທີ່ອາດຍັງມີຊີວິດລອດມາໄດ້ ຈາກແຜ່ນດິນໄຫວ ຂະໜາດຮ້າຍແຮງໃນເມືອງ Christchurch ນັ້ນ ພວກເຈົ້າໜ້າທີ່ໄດ້ບອກກັບພວກ ຍາດພີ່ນ້ອງແລະ ເພື່ອນຝູງຂອງພວກທີ່ຍັງຫາບໍ່ພໍ້ນັ້ນວ່າ ຄົງຈະບໍ່ມີ ຄວາມຫວັງອີກຕໍ່ໄປແລ້ວ ທີ່ຈະຄົ້ນພົບຜູ້ທີ່ອາດລອດ ມາໄດ້ໃນຕຶກ 5 ຊັ້ນຫລັງນຶ່ງ ທີ່ພັງທະລາຍລົງມານັ້ນ ຊຶ່ງຕຶກອາຄານຫຼັງນີ້ແມ່ນທີ່ຕັ້ງຂອງໂຮງຮຽນສອນພາ ສານາໆຊາດ ແລະສະຖານີໂທລະພາບຊັ້ນນໍາຊ່ອງນຶ່ງ ຂະນະທີ່ຕາເວັນກໍາລັງຈະລັບຟ້ານັ້ນ ຈໍານວນພວກເສຍ ຊີວິດທີ່ຢືນຢັນໄດ້ໄດ້ເພີ່ມຂຶ້ນມາ ເປັນ 75 ຄົນແລ້ວ ພ້ອມ ກັບມີອີກ 300 ຄົນທີ່ຍັງຊອກຫາບໍ່ເຫັນ ເຖິງແມ່ນວ່າ ຫລາຍໆຄົນອາດພຽງແຕ່ຕິດຕໍ່ສື່ສານບໍ່ໄດ້ ຍ້ອນລະບົບ ໂທລະສັບແລະໄຟຟ້າຖືກຕັດຂາດຢູ່ໃນທົ່ວໂຕເມືອງ ຜູ້ກວດກາຕໍາຫຼວດຂອງເມືອງ Christchurch ທ່ານ John Price ໄດ້ກ່າວກັບ VOA ວ່າ ເວລານີ້ ພວກກູ້ໄພນັ້ນແມ່ນກໍາລັງສຸມເຫື່ອແຮງໃສ່ ພວກຕຶກຈໍານວນນຶ່ງໃນໃຈກາງ ເມືອງນັ້ນ ບ່ອນທີ່ພວກເຂົາເຈົ້າຍັງມີຄວາມຫວັງວ່າຈະຄົ້ນພົບພວກທີ່ລອດຊີວິດຢູ່ ທ່ານເລົ່າໃຫ້ຟັງວ່າ ທ່ານໄດ້ເຫັນການກູ້ໄພບັ້ນນຶ່ງໃນຕອນບ່າຍມື້ນີ້ ທີ່ແມ່ຍິງຜູ້ນຶ່ງໄດ້ຖືກຊ່ວຍຊີວິດອອກມາໄດ້ ຫລັງຈາກທີ່ຕິດຄ້າງຢູ່ໃນຊ່ອງອາກາດນ້ອຍໆກ້ອງຕຶກແຫ່ງນຶ່ງ ນານກວ່າ 24 ຊົ່ວໂມງ